b'\n_START_ARTICLE_\nTrikloorietanoli\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa trikloorietanoli on v\xc3\xa4rit\xc3\xb6nt\xc3\xa4 nestett\xc3\xa4. Yhdiste liukenee veteen, mutta siit\xc3\xa4 muodostuu vesiliuoksissa hitaasti trikloorietikkahappoa. Vesiliuos on heikosti hapan. Trikloorietanoli liukenee useisiin orgaanisiin liuottimiin kuten etanoliin ja dietyylieetteriin. Aine on myrkyllist\xc3\xa4 ja sill\xc3\xa4 on sedatiivisia ja hypnoottisia vaikutuksia. T\xc3\xa4m\xc3\xa4 johtuu siit\xc3\xa4, ett\xc3\xa4 trikloorietanoli sitoutuu GABAA-reseptoreihin ja vaikutukset ovat barbituraattien kaltaisia. Yhdisteen puoliintumisaika veress\xc3\xa4 on 8\xe2\x80\x9311 tuntia. Vaikutus alkaa 30\xe2\x80\x9360 minuutin kuluttua ja kest\xc3\xa4\xc3\xa4 4\xe2\x80\x938 tuntia.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nTrikloorietanolia voidaan valmistaa pelkist\xc3\xa4m\xc3\xa4ll\xc3\xa4 sen estereit\xc3\xa4, trikloorietikkahappoa tai triklooriasetyylikloridia litiumalumiinihydridin avulla. Toinen valmistustapa on kloraalihydraatin pelkistys boraanin ja ammoniakin additiotuotteen avulla._NEWLINE_Trikloorietanolia muodostuu ihmiselimist\xc3\xb6ss\xc3\xa4 muun muassa kloraalihydraatista, trikloorieteenist\xc3\xa4, kloretaatista ja triklofoosista. Yhdistett\xc3\xa4 voidaan k\xc3\xa4ytt\xc3\xa4\xc3\xa4 orgaanisen kemian synteeseiss\xc3\xa4 sen esterien ja amidien valmistamiseen sek\xc3\xa4 fosforihappojohdannaisten ryhmien suojaamiseen valmistettaessa fosfaattiestereit\xc3\xa4, joiden orgaaniset ryhm\xc3\xa4t ovat kesken\xc3\xa4\xc3\xa4n erilaisia. T\xc3\xa4m\xc3\xa4 on erityisen k\xc3\xa4ytetty\xc3\xa4 syntetisoitaessa nukleotidej\xc3\xa4.'